Dafide o ne a sa kgone go itshokela se a se bonang. Go tla jang gore masole a Modimo yo o tshelang e bong Jehofa, a tshabe motho fela yo o sa reng sepe, le gone e le moheitane? Dafide o ne a tsaya gore Goliathe o sotla Jehofa ka tlhamalalo. Ka jalo, o ne a simolola go tlotla le masole gore ba ka fenya Goliathe jang. Go ise go ye kae, mogoloe Dafide e bong Eliabe o ne a utlwa se Dafide a neng a se bua. O ne a kgalema Dafide ka bogale, a mo latofatsa gore o ne a tlile go leba batho ba bolawa kwa ntweng. Mme Dafide o ne a mo araba a re: “Ke dirile eng jaanong? A e ne e se lefoko fela?” Go tswa foo, o ne a nna a bua ka bopelokgale kafa Goliathe a ka fenngwang ka teng mme mongwe o ne a bolelela Saulo se Dafide a neng a se bua. Kgosi e ne ya laela gore Dafide a tlisiwe kwa go ene.—1 Samuele 17:23-31.